**Kommissorium for miljøfaglige følgegrupper hos Danmarks Miljøportal**

**Formål og afgrænsning:**

De miljøfaglige følgegrupper skal udgøres af medlemmer med en stærk forankring i det miljøfaglige område[[1]](#footnote-2). Medlemmerne skal oplyse Danmarks Miljøportals sekretariat om myndighedernes forretningsbehov for tekniske løsninger og data på Danmarks Miljøportal og sikre myndighedsnærværet i Danmarks Miljøportals organisation. Følgegrupperne skal tage ansvar for at rådgive sekretariatet i miljøfaglige spørgsmål og sammen med Miljøministeriet oplyse om ændringer i aftaler og lovgivning mv.

De miljøfaglige følgegrupper skal foretage tværgående drøftelser og prioriteringer, og således miljøfagligt kvalificere grundlaget for at igangsætte ændringer til funktionaliteten i følgegruppens systemer. De miljøfaglige følgegrupper kan inddrage faglige kompetencer og ressourcer alt efter behov.

De miljøfaglige følgegrupper kan foreslå ændringer til dataansvarsaftalens bilag, herunder mål for ajourføring af data. De miljøfaglige følgegrupper skal bidrage til at etablere et overblik over ajourføringen af data, kvalificere eventuelle problemstillinger og sikre, at metadatabeskrivelser revideres i henhold til gældende standarder.

De miljøfaglige følgegrupper skal medvirke til at forankre bestyrelsens beslutninger i Danmarks Miljøportals organisation samt i egen partnerorganisation.

**Opgaver:**

De miljøfaglige følgegrupper har følgende rådgivende opgaver:

* Rådgive sekretariat om relevante miljøfaglige spørgsmål.
* Oplyse sekretariat om myndighedernes miljøfaglige forretningsbehov for tekniske løsninger og data.
* Oplyse sekretariat om ændringer i lovgivning, forvaltningspraksis og andet aftalegrundlag for at kunne foreslå ændringer i Danmarks Miljøportals fagdatabaser.
* Rådgive sekretariatet om sammenhænge mellem Danmarks Miljøportal og tiltag fra andre myndigheder og samarbejder.

De miljøfaglige følgegrupper har ansvaret for, at følgende opgaver vedrørende dataansvarsaftalen bliver udført:

* Give forslag til ajourføring af bilag til dataansvarsaftalen i forhold til blandt andet lovgivning,
* Ajourføring af eksisterende metadatabeskrivelser, herunder at overholde standarder for metadata.
* Kvalificering af eventuelle problemstillinger vedrørende ajourføringen af data.
* Sikre klassifikation af datas fortrolighedsniveau jf. Danmarks Miljøportal informationssikkerhedshåndbogen
* Holde sig orienteret om ændringer i lovgivning, forvaltningspraksis og andet aftalegrundlag med henblik på at foreslå ændringer i bilagene til dataansvarsaftalen.
* Udarbejdelse af årlig status til bestyrelsen på ajourføring af dataansvarsaftalens bilag, ajourføring af data og ajourføring af metadatabeskrivelserne.
* De miljøfaglige følgegrupper skal have mulighed for at nedsætte ad hoc-grupper til at deltage i drøftelser eller behandling af særlige faglige problemstillinger.

De miljøfaglige følgegrupper har ansvaret for andre udførende opgaver:

* Medvirke til forankring af bestyrelsens beslutninger i Danmarks Miljøportals organisation samt i egen partnerorganisation.
* Beskrive ændringsønsker ud fra partens behov, samt at sikre en faglig kvalificering, inden igangsættelse af ændringer på Danmarks Miljøportals fagsystemer.
* Arbejde for at Danmarks Miljøportal bliver inddraget i relevante eksterne projekter.

Sekretariatet skal på bestyrelsesmøderne afrapportere om arbejdet i følgegrupperne på basis af indmeldinger fra følgegruppeformændene. Sekretariat skal bistå følgegrupperne med sekretariatsbistand i forhold til afholdelse af følgegruppemøder.

**Medlemmer af de miljøfaglige følgegrupper:**

Bestyrelsen for Danmarks Miljøportal etablerer miljøfaglige følgegrupper inden for miljøfaglige områder for at understøtte den miljøfaglige drift og udvikling af Danmarks Miljøportal.

Hver faglig følgegruppe har otte medlemmer, fordelt på to repræsentanter for hver af parterne i Danmarks Miljøportal (KL/KTC, Miljø og fødevareministeriet og Danske Regioner)[[2]](#footnote-3) og to fra Sekretariat. Den ene af parternes medlemmer i de miljøfaglige følgegrupper skal være placeret på et ledelsesniveau således, at der kan forankres beslutningskraft heri. Desuden deltager to repræsentanter fra sekretariatet for Danmarks Miljøportal. Medlemmerne er partnerskabets ledelsesmæssige og faglige repræsentanter for de dataansvarlige myndigheder og brugerne af de ydelser, som Danmarks Miljøportal leverer.

Medlemmerne deltager i en miljøfaglig følgegruppe i en treårig periode og kan genudpeges. Møderne i en miljøfaglig følgegruppe afholdes kun med de udpegede repræsentanter. Danmarks Miljøportals udviklingsleverandører kan deltage i dialogen om ændringsønsker på følgegruppemøderne, når ændringsønsker er beskrevet tilstrækkeligt og følgegruppeformanden og sekretariatet vurderer at der er et behov for det.

**Organisering og arbejdsform:**

Formanden for den miljøfaglige følgegruppe udpeges af bestyrelsen blandt den miljøfaglige følgegruppes repræsentanter for partnerne. (parterne?)

Formanden er ansvarlig for at sikre fremdrift på følgegruppemøderne og mellem møderne. Det er formandens ansvar at sikre af medlemmerne leverer det som er aftalt på møderne til den rette tid og kvalitet.

Formandskabet kan gå på skift mellem parterne, eksempelvis hvert 3. år, hvilket besluttes særskilt i følgegruppen. Inden udpegning af en ny følgegruppeformand skal de resterende bestyrelsesmedlemmer godkende valget af den nye følgegruppeformand.

Den miljøfaglige følgegruppe mødes minimum én gang i kvartalet eller efter behov. Den miljøfaglige følgegruppe kan efter behov involveres i workshops eller i skriftlige høringer og lignende.

Hvis ikke andet aftales afholdes møderne hos Danmarks Miljøportal. Møder kan også afholdes som videomøder. Hver part finansierer selv sin deltagelse i følgegruppernes møder.

Følgegruppernes medlemmer er forpligtede til at anvende Danmarks Miljøportals ekstranet til dokumenter, ændringsønsker og mødematerialer. Al deling af viden skal ske i samarbejdsrummet på Danmarks Miljøportals ekstranet.

Sekretariatet udsender mødeindkaldelser og lægger mødemateriale i følgegruppernes fælles samarbejdsrum som tilgås via Danmarks Miljøportals ekstranet. Dagsordenen skal omfatte følgende standardpunkter, udover de punkter formanden vælger at sætte på:

* Godkendelse af dagsorden
* Godkendelse af referat
* Status og meddelelser fra Danmarks Miljøportal Sekretariatet
* Status og meddelelser fra repræsentanterne for de miljøfaglige følgegrupper
* Status og drøftelse af ændringsønsker
* Orientering fra de miljøfaglige følgegrupper om lovforslag og standardisering inden for fagområdet
* Behov for ændringer i grundlaget for dataansvarsaftalen (temaer, metadatabeskrivelser, lovgivning, systemer mm.)
* Forslag til nye aktiviteter og ændringer
* Gennemgang af beslutninger fra mødet

Senest fem arbejdsdage før følgegruppemødets afholdelse skal der foreligge en mødedagsorden i følgegruppens samarbejdsrum. I samarbejde med sekretariatet skal følgegruppens formand udarbejde et dagsordenudkast til følgegruppemedlemmernes kommentering og godkendelse. Såfremt et medlem ønsker et punkt på dagsordenen, og med mindre andet er aftalt, skal dette fremsendes skriftligt til sekretariatets offentlige mailpostkasse, senest otte arbejdsdage før afviklingen af mødet.

Sekretariatet udarbejder et mødereferat, senest fem arbejdsdage efter mødets afholdelse og lægger det i følgegruppens samarbejdsrum. Kommentarer til referatet skal tilsvarende sendes efter senest fem arbejdsdage, og være indarbejdet i udkastet til referatet senest fem arbejdsdage efter modtagelsen.

En oversigt over de etablerede miljøfaglige følgegrupper og deres repræsentanter kan ses på Danmarks Miljøportals hjemmeside.

Den godkendte dataansvarsaftale og dens bilag kan findes på Danmarks Miljøportal hjemmeside.

Kommissorierne er ens for alle faglige følgegrupper og ændringer skal godkendes af bestyrelsen.

Kommissoriet evalueres hvert andet år af bestyrelsen for Danmarks Miljøportal. Nuværende er blevet evalueret november 2017 og godkendt af bestyrelsen d. 3.april 2018.

1. De miljøfaglige følgegrupper bemandes af medlemmer fra parterne bag Danmarks Miljøportal. Leverandører kan således ikke være repræsenteret i følgegrupperne. [↑](#footnote-ref-2)
2. Regionerne anbefaler, at DK Jord har en repræsentant fra hver region. [↑](#footnote-ref-3)